《秋日燕邸咏怀十诗各系以题 其九 晓叹》
明代·郭之奇

所思亦难尽，及晓叹何深。无根而愁种，飘然乃秋心。

微凉生虚牖，一叶下危襟。云风俱不息，凄响落浮阴。

庭树先为感，萧瑟渐千林。以兹荣瘁理，动我今古吟。

四时相摇落，一室比登临。怀人芳草怨，招隐桂丛寻。

何繇悲气遣，古愁不生今。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。